Þingræður haldnar á Alþingi Íslendinga



Þar sem gert er ráð fyrir því í frv. til l. um breyt. á l. um fiskimálan., sem meiri hl. sjútvn. flytur, að fiskimálasjóður sé styrktur og honum jafnframt gert að skyldu að styrkja byggingu hraðfrystihúsa, þá hefir meiri hl. n. lagt til, að þetta frv., sem hér liggur fyrir, verði afgr. með rökst. dagskrá, sem prentuð er á þskj. 191. Minni hl. vildi hinsvegar, að frv. yrði samþ. óbreytt, en það gat meiri hl. ekki fallizt á. 1 nál. minni hl. er það réttilega tekið fram, að frv. hafi verið vísað til n. 18. okt. Síðan hefir n. haldið reglulega fundi á sínum fundardögum, a. m. k. með litlum undantekningum, og hafa þar verið ýms mál til meðferðar. N. hafði samþ., að þetta mál yrði tekið fyrir 12. þ. m. Ég skal geta þess, að einn af flm. frv., hv. 6. þm. Reykv., var ekki á fundi, þegar þessi ákvörðun var tekin. Ég vakti þá máls á því, hvort rétt væri að taka málið fyrir að honum fjarstöddum, en hv. þm. Ak. benti þá á, að hann væri einnig flm. frv. og gæti því ekki verið neitt því til fyrirstöðu að taka málið fyrir þó að hv. 6. þm. Reykv. væri ekki á fundi. Það var þá rætt um frv., og varð það að einróma samkomulagi að senda frv. til umsagnar fiskimálanefndar, með því að í ljós kom, að hv. þm. Ak. hafði ekki þær upplýsingar á takteinum, sem aðrir nm. óskuðu eftir. Málið var síðan samdægurs sent til umsagnar fiskimálanefndar með bréfi. En þó að gengið hafi verið eftir umsögn fiskimálanefndar, hefir hún ekki komið, og eftir ósk flm. var svo málið tekið fyrir á fundi n. 25. nóv. og afgr. á þann hátt, sem segir í nál. meiri hl. Ég þarf ekki að fjölyrða um málið, en ég fæ ekki betur séð en að fyllilega sé séð fyrir þeirri þörf, sem væntanlega verður fyrir styrk til hraðfrystihúsa, með þeim till., sem lagt er til að verði samþ., í frv., sem hefir verið lagt fram af meiri hl. sjútvn. um breyt. á l. um fiskimálanefnd.



Sjútvn. er klofin í þessu máli, eins og þegar hefir verið tekið fram af frsm. meiri hl. Hvað mína afstöðu til meðferðar málsins í n. snertir, þá er það að segja, að þegar ég á fundi n. 12. nóv. tjáði mig samþ. að senda málið til rannsóknar fiskimálanefndar, þá var það gert í þeirri barnslegu einfeldni, að þessi n. væri einmitt sá aðili, sem fyllstar upplýsingar gæti gefið um þessi mál, en eins og frsm. meiri hl. gat um, þá fekkst ekki umsögn fiskimálanefndar í þessu litla máli, og stóðum við því jafnnær hvað snerti þær upplýsingar, sem vantaði. En ég fullyrði, að það, sem skilur n.hlutana í þessu máli, er ekki málefnið sjálft, því að ég er viss um, að sjútvn. öll er sammála um, að koma þurfi á fót hraðfrystihúsum, heldur eru það leiðirnar til að koma þessu í framkvæmd, sem skilur n.hlutana. Meiri hl. hyggur sig geta náð því takmarki, sem hér er um að ræða, með því að vísa þessu máli til aðgerða fiskimálanefndar, og skírskotar í frv., sem fram er komið um að heimila ríkisstj. að veita úr fiskimálasjóði lán í þessu skyni til félaga, sem kynnu að verða stofnuð í því augnamiði að byggja hraðfrystihús. En það er ekki rétt hjá hv. frsm. meiri hl., að þetta frv. nái þessu takmarki, því að þar er aðeins veitt heimild. Það er talsverður eðlismunur á því, hvort það er skylda l. samkvæmt að vita þessi lán eða hvort það er aðeins heimilt fyrir ríkisstj. að veita lánin. Hún þarf aldrei að nota þessa heimild. Ég vil hafa þetta skýrt fram tekið í l., en vil ekki, að því sé skotið til fiskimálanefndar og það lagt í hennar vald, hvort styrkurinn skuli veittur og hverjir skuli hljóta hann. því þegar tekið er tillit til sögu fiskimálanefndar á undanförnum árum, þá getur maður ímyndað sér, að þessar 400 þús. kr., sem eiga að koma úr ríkissjóði, muni fara í allt annað, og sömuleiðis þetta ½% af útfluttum fiskafurðum, því eftir því sem flokksblað hv. frsm. meiri hl. segir, þá má gera ráð fyrir, að til tilrauna með nýtízku togara fari um 300 þús. kr., og sjá þá allir, að litið er orðið eftir til annarar starfsemi. Þess vegna er engin trygging fyrir því, að til nokkurra framkvæmda komi í þessu efni fyrir aðgerðir fiskimálan. Ég sé svo ekki ástæðu til þess að ræða þetta frekar. Ég er þess fullviss, að hv. þdm. skilja það, um hvað sjútvn. hefir klofnað í þessu máli og hvers vegna minni hl. telur sjálfsagt að samþ. þetta frv. óbreytt.